Contrar a ceea ce ar putea sugera denumirea, "leul" nu are legătură cu mamiferul supranumit "regele junglei". Denumirea monedei naționale a luat naștere de la moneda olandeză Leeuwendaalder, monede mari de argint, cu o greutate de aproximativ 28 de grame, ușor de recunoscut datorită leului ridicat pe picioarele din spate reprezentat pe revers.
În istoria monetară a României, un element mai puțin cunoscut este legătura strânsă dintre moneda națională, leul, și un taler olandez din secolul al XVI-lea, cunoscut sub numele de Leeuwendaalder, remarcă Cristian Popa, reprezentant al Băncii Naționale a României, pe pagina sa de LinkedIn.
"Denumirea nu are legătură cu fauna locală, căci tigri sau lei în ținuturile noastre nu găsim. Până la înființarea sistemului monetar românesc în 1867, pe teritoriul actual al României circulau diverse monede emise în Europa sau în Imperiul Otoman. Originile leului pot fi urmărite până la sfârșitul secolului al XVI-lea, odată cu apariția în Țările Române a talerilor olandezi (Leeuwendaalder), monede mari de argint, cu o greutate de aproximativ 28 de grame, ușor de recunoscut datorită leului ridicat pe picioarele din spate reprezentat pe revers. Leeuwendaalder adică taler-leu", scrie Cristian Popa.
Citeste si:
Așa cum menționează Cristian Popa, această monedă a fost rapid adoptată de români ca referință în tranzacțiile lor zilnice, iar denumirea originală "Leeuwendaalder" a fost simplificată la "leu".
"Popularitatea talerilor olandezi a fost rezultatul unei combinații de calitate ridicată a metalului, disponibilitate în cantități mari și statutului Olandei drept cea mai importantă putere economică a vremii. Astfel, monedele erau utilizate nu doar în schimburile comerciale obișnuite, ci și în plățile cu valoare ridicată (de exemplu, plata tributului), dar și ca mijloc de tezaurizare. În mentalul colectiv al românilor, talerul olandez a devenit referința, și cum denumirea originală Leeuwendaalder era prea lungă, românii s-au rezumat la leu", adaugă reprezentantul BNR.
Citeste si:
Isărescu: "suntem rudă bună prin moneda națională cu dolarul"
Influența talerului olandez a fost una globală. Americanii au preluat ideea talerului și au transformat "daalder" în "dollar", adoptându-l ca unitate monetară. Astfel, conexiunea dintre talerul-leu și cea mai importantă monedă a lumii devine evidentă. Guvernatorul BNR, Mugur Isărescu, spune despre originea comună a monedei noastre și a celei americane că ne face "rudă cu dolarul".
"Am putea să ne lăudăm, noi românii, că suntem rudă bună prin moneda națională cu dolarul pentru că, probabil, aceeași monedă veche de argint care a stat la baza leului a circulat și prin Mexic, a luat-o prin Texas și a ajuns în Statele Unite." a declarat Mugur Isarescu guvernator BNR.
Sursa foto: Agerpres
Te-ar putea interesa și: